Dr Simon Marais – Sakegesprek
23 July 2014 /0 Comments/in Nuus /by Theo Vorster
Voorsitter van Allan Gray
Hoe beland 'n persoon met 'n doktorsgraad in fisika van die Universiteit van Cambridge in die beleggingswêreld?
Dr. Simon Marais, voorsitter van Allan Gray, meen "fisika is 'n goeie opleidingsagtergrond vir omtrent enigiets – dit is baie wiskundig maar meer prakties�.
"In die vroeë 1990's het die banke en finansiële instellings begin agterkom die ouens wat die meeste geld in die markte maak, is die wiskundiges en wetenskaplikes,� sê hy.
"Die basiese goed wat nodig is in finansiële dienste is nie baie moeilik nie – jy moet balansstate en inkomstestate kan lees. Fisika help jou egter om ingewikkelde stelsels te benader.�
Marais se opgang by Allan Gray was verstommend.
Hy het in 1991 in die IT-afdeling begin, twee jaar later 'n direkteur geword en tien jaar later hoof van beleggings.
In 2002 is hy en sy gesin Londen toe waar hy hoof van navorsing van Orbis, Allan Gray se internasionale afdeling, geword het.
In 2005 het die Marais-gesin moeg geraak vir die Engelse weer en na Australië verhuis waar hy Allan Gray Australië begin het. Hy besit steeds 50% van dié onderneming. Allan Gray Australië is een van die suksesvolste Australiese fondsbestuurders en bestuur tans sowat R40 miljard namens beleggers.
Hy skryf sy sukses toe aan sy beleggingstyl: Contrarian.
'n Goeie tyd om 'n bate te koop, is as al die ander kenners dit verkoop. As jy 'n bate koop, moet jy onthou dat daar 'n ander kenner is wat verkoop, en jy moet weet hóékom. "As als goed gaan, hoekom gaan iemand teen 'n goeie prys aan jou verkoop?�
Die ideaal is om te koop as daar iets is wat ander beleggers uitskud, soos swak resultate vir drie of vyf jaar.
Hy sê 'n mens "moet jou nie soveel bekommer oor al die veranderlikes nie. Kry daardie twee of drie goed reg wat werklik belangrik is – en wys my dat ek 'n goeie prys betaal.�
Die toekoms bly maar duister
Wat sukses so moeilik maak, is dat jy "onderhandel met die toekoms – niemand weet wat gaan gebeur nie�.
Op die vraag hoe Suid-Afrika se kundigheid met die res van die wêreld s'n vergelyk, antwoord Marais dat "ons altyd dink ouens daar is slimmer, maar dit is nie so nie�. Suid-Afrikaners vaar goed in Londen en in Australië, sê hy. "Die een ding is, ons is meer ondernemend.�
Met meer as 20 jaar ervaring beskou Marais Naspers as sy beste belegging nog. Hy het sy eerste huis in die Kaap gekoop deur sy Naspers-aandele te verkoop. Hy beskou dit "as die duurste huis in die Kaap vandag�, aangesien Naspers se prys daarna sowat 30 keer vermenigvuldig het!
Hy vertel die staaltjie dat hy op 'n keer met 'n paar tekkies en sy pak klere 'n aanbieding moes doen. Sy bagasie het op 'n vlug soek geraak en "waar kry 'n ou nou 'n nr. 15-skoen (hy is meer as 2 m lank) op kort kennisgewing?�
Volgens Marais moet jy in elk geval oppas vir ouens wat te netjies aantrek; hulle het gewoonlik 'n plan. "Is die grootste skelms nie altyd die beste aangetrek nie?�
Beleggingsadvies van Simon Marais: Twee beginsels
1. "Luister na wat almal om die braaivleisvuur doen en doen dan die teenoorgestelde.� Hy bedoel dat wanneer almal reeds dieselfde doen, is dit gewoonlik nie 'n goeie idee nie. Die mark het reeds hierdie aksies verdiskonteer.
2. Wanneer iemand aan jou hoë opbrengste belowe, sê miskien iets naby aan 20%, moet jy dit nie doen nie. "Dit werk nie,� beklemtoon Simon. Daar moet iewers 'n onderliggende besigheid wees wat hierdie opbrengste kan verdien. As jy nie "presies verstaan hoe dit werk nie, pasop. Die wiskunde wys jou dat sulke hoë opbrengste oor lang periodes net nie moontlik is nie�.
Simon voeg by ons moet besef dat beleggingsopbrengste die laaste 10 jaar buitengewoon was. Dit kan nie vir altyd so aangaan nie. Daar kom 'n tyd wanneer hierdie opbrengste weer terug gegee gaan word.
http://sakegesprek.co.za/wp-content/uploads/2014/08/Dr-simon.jpg 480 640 Theo Vorster http://sakegesprek.co.za/wp-content/uploads/2014/12/sakegesprek-Logo1.png Theo Vorster2014-07-23 13:27:142014-12-03 16:22:13Dr Simon Marais